Pali Ciili, Mei 30
Kayalumbanye izina lyakwe Yeova.—Masa. 148:13.
Malembelo aingi yakalangilila ukuti izina lyakwe Leza lyacindama, nupya lilinzile ukucindikwa. (Kufu. 3:15; Masa. 83:18; Eza. 42:8; 43:10; Yoa. 17:6, 26; Mili. 15:14) Yeova Leza Kalemba wakwe Baibo, waomvizye umupasi wakwe ukwazwa aalemvile Baibo ukwikamo izina lyakwe imiku ingi. (Ezek. 38:23) Fwandi ndi cakuti ya kasenula yakana ukwika izina lyakwe Leza mu ma Baibo, ala yasikucindika mwineco wakwe Baibo. Ndakai ali lino twakwata sana usininkizyo wakuti tulinzile ukuomvya izina lyakwe Leza. Baibo umupitulukwemo, uwakuti Amalembo ya Calo Cipya uwafumile umu 2013, akazanwamo izina lyakwe Leza imiku 7,216. Fwandi muli Baibo wii mwalundwa izina lyakwe Leza imiku 6 ukuluta Baibo wa mpiti uwa mu 1984. Mazina 5 pali yaa 6, isilwemo pa mulandu wa kuti yazanyilwe umu mamanyusikilipiti yano yaasunga aazanyilwe kuli Yemba wa musilya. Mazina yaa 5 yakazanwa pali 1 Sam. 2:25; 6:3; 10:26; 23:14, 16. Izina lyalenga 6, ilyaya pali Yakapingula 19:18, lyalunzilwemo muli Baibo wii pa mulandu wakuti lino yalondelizye sana yazanyile ukuti amuno lyali umu mamanyusikilipiti aliko mpiti. w15 12/15 2:5, 6
Pali Citatu, Mei 31
Lekini ulukundo lwa ku ina lutwalilile.—Ayeb. 13:1.
Tulinzile ukutemwana sana ndakai pano cilatwazwa ukuzizimizya amezyo ali yonsi yano tungakwata uku nkoleelo. Na ndakai kwene, twakwata masyuko aingi aakulanga ukuti twatemwa aina, lino ucuzi ukulu cuze utali utandike. Aina itu aingi yakacula pa mulandu wa vilundumusi, ukuundwa, kasyululu, cimuza icikakatusya manzi, alino na vyuze. Aina yamwi nayo yakazizimizya lino yakuzunyiwa. (Mate. 24:6-9) Nupya pa mulandu wakuti twikala umu nsi ipe, kwaya intazi zya mu wikazi izingi. (Umbw. 6:5, 6) Nomba ndi cakuti aina yakwata sana intazi, ali lino tukaalanga sana ukuti twayatemwa. Nanti cakuti Baibo yalanda ukuti “kutemwa mu antu aingi kulacepa,” tulinzile ukutwalilila ukulanga ukuti twatemwana.—Mate. 24:12. w16.01 1:8, 9
Pali Cini, Juni 1
[Mivwangile ifuke ingalepoola] ifupa nanti lingakoma uli.
Lino umwi walanda vimwi vyakutusosya, cingaya ningo ngi cakuti tukulanda ni cikuuku. (Mapi. 15:1) Umulumendo umwi uwakweti nyina umusimbe, watandike ukucita ivipe ala kuu akucita kwati akuombela Yeova. Nkazi umwi mu cilongano atatemilwe vino umwana wii wacitanga, acino wanenyile nyina wa mwana wii ati: “Iiciipa sana ukuti mwatimuvilwa ukusunda umwaninu.” Nyina wa mwana wii watuzizye alino alanda ati: “I cacumi ukuti vintu visi ningo pa nsita ii, lelo ncili nu mulimo wa kusambilizya umwanane. Ukaanene vivyo nga Alamagedoni yapita; alino tulamanya ningo ngi cakuti imfilwa nanti foo.” Pa mulandu wakuti nyina wa mwana wii wateekinye nupya wali ni cikuuku, yatwalilile ukuya ivyuza. Umwana nawe uvwile vino ya nyina yalanzyanyanga na nkazi muze nupya wizile ailuka ukuti fwandi yanyina yamanyile ukuti angasenuka. Acino watiile ukucina ni vyuza ivipe, aiza awatiziwa atandika nu kuomba pa Betele. Nanti cakuti tukulanda na ina itu, ya lupwa itu, nanti antu yano tutamanya, mvwango zitu zilinzile lyonsi “ukuya zisuma nupya izya kuzanzya antu.”—Kolo. 4:6. w15 12/15 3:15, 17
bug_Latn cjk_Latn bem_Latn bem_Latn bem_Latn bem_Latn tum_Latn bem_Latn bem_Latn